Mette Abildgaard (KF), 2024-05-17:
Det her er nok et tema, som man generelt må sige har fyldt for lidt, både i forhandlingslokalet i ministeriet, men også her i Folketingssalen, i forhold til hvor stor alvor det har, og i forhold til hvor mange danskere det påvirker.
Vi kan forvente, at det, der i dag er hundredårshændelser, vil være tiårshændelser
om 50 år.
Det er altså skræmmende at tænke på.
Jeg ved, at der er i hvert fald et par af ordførerne, der har små børn.
Når de kan fejre deres 55-årsfødselsdag, er situationen så alvorlig.
Det synes jeg virkelig kalder på handling nu.
Danmark er jo bare ekstremt udsat.
Vi har mere end 9.000 km kystlinje i det her land.
Vi har over en million danskere, der bor inden for 1 km fra kysten.
Det er et kæmpe privilegium, at vi har adgang til kysten på den måde, men det giver naturligvis også bare nogle udfordringer.
Der blev lavet den her CONCITO-analyse for ikke så lang tid siden, der viste, at 29 pct. af Danmarks areal er i risiko for at blive påvirket med ekstremt store udsving.
På Lolland er det 38 pct. af boligerne, der er i højrisiko.
På den måde er det forskelligt fordelt ud over landet.
Det giver også nogle særlige udfordringer i forhold til den problemløsning, vi står over for.
Derudover er det en kombineret trussel.
Altså, vandet kommer flere steder fra.
Det kommer nedefra med stigende grundvand.
Det kommer ovenfra med skybrud.
Det bliver presset ind med stormflod.
Det er jo kombinationen.
Og jeg synes, at LA's ordfører meget glimrende opridsede de mange forskellige lovgivninger, der regulerer alt det her i dag.
Det er at samtænke nogle af de her forskellige former for vandtrusler, der kommer.
Forespørgslen i dag nævner specifikt stormflodsordningen.
Derfor vil jeg tillade mig at dvæle en lille smule ved den.
Man giver 40 kr.
LA's ordfører var inde på det her med en incitamentsstruktur, altså at de, der får mest ud af en dækning, også bør bidrage mest.
Det grundlæggende princip er jeg sådan set enig i.
Men der er det jo lidt specielt med den her stormflodsordning, at alle giver 40 kr., uagtet hvor i landet man bor.
Jeg er sådan set også helt enig med DF's ordfører i det med, at vi skal gøre en særlig indsats over for dem, der bor på eksempelvis småøer og andre steder, hvor man er meget udsat.
Det Økonomiske Råd har været ude at pege på, om der er noget i incitamentsstrukturen i den her stormflodsordning, vi har i dag, som ikke er hensigtsmæssig.
Det kan jeg sådan set godt være enig i.
Jeg tror, at det er vigtigt, at vi får lavet en ret grundig evaluering af den ordning.
Der er også nogle små elementer i ordningen, som simpelt hen ikke giver mening i dag.
Som jeg husker det, er man forpligtet til at opføre på ny på samme grund, hvis man bliver bevilget støtte.
Det er jo helt åndssvagt, at man opfører et hus præcis samme sted, hvor man lige er blevet ramt af en stormflod.
Altså, kunne vi ikke gøre et eller andet dér i forhold til den måde, den stormflodsordning er indrettet på?
En anden problematik, som jeg også synes der er i forhold til stormflodsordningen, er, at bl.a. de danske havne ikke er dækket af den.
De er på den her såkaldte negativliste, hvilket betyder, at de ikke er dækket.
De kan heller ikke blive dækket via private forsikringsordninger.
Det er der ikke villighed til, fordi det er for risikabelt i Danmark at have en havn med de udfordringer, vi står over for.
Den seneste stormflod betød, at 6 pct. af de danske havne blev så skadet, at de risikerer ikke at åbne igen.
Det er jo en kæmpe katastrofe.
Det er en katastrofe for et land, der identificerer sig selv med vores kyster og vores havne.
Det er en kæmpe katastrofe i de små lokalsamfund, hvor det er et lokalt samlingspunkt.
Man mødes på havnen.
Det tiltrækker turisme.
Det giver liv i lokalsamfundet.
Jeg har set nogle beregninger, der viser, at det ville svare til omkring 2 kr. pr. brandforsikring, man skulle øge præmien med, hvis man skulle dække de danske havne.
Det vil jeg umiddelbart mene var godt givet ud, i og med at jeg mener, at alle danskere i et eller andet omfang har glæde af – også rent kulturelt – at vi har de havne, vi har i Danmark.
Så jeg synes, at der er meget med vores eksisterende stormflodsordning, som giver rigtig god mening at se efter i sømmene.
Og jeg håber, at det, når man sidder og skriver filmmanuskriptet til toeren ovre i ministeriet, som jo gerne skulle blive bedre end etteren, er noget af det, der vil indgå deri.
Så vil jeg til sidst bare fremhæve det her med anlægsloftet, som virkelig er en udfordring for rigtig mange kommuner i dag.
Jeg er også godt klar over, at der er kommuner, der ikke har frie midler, og for hvem det ikke har betydning.
Så der håber jeg, at man kunne finde en løsning med måske en 5-årig horisont.
Jeg vil lade det være ordene, og tak for at rejse den her debat.